Dept. ontken Henri van Breda probeer eie lewe neemHenri Van Breda ná sy skuldigbevinding (Foto: AP Photo/Nasief Manie) Die departement van korrektiewe dienste het Donderdag berigte dat Henri van Breda sy eie lewe probeer neem het, ten sterkste ontken. Die Son berig Van Breda is Donderdagoggend na die Karl Bremer-hospitaal in Bellville gehaas ná hy sy eie lewe probeer neem het. Netwerk24 berig egter dat hy nie in dié hospitaal opgeneem is nie maar dat ŉ bron in die departement van gesondheid bevestig het dat hy wel by een van hul fasiliteite opgeneem is. Daar word verder berig dat Van Breda sy eie lewe probeer neem het nadat hy deur ander verhoorafwagtendes aangerand is. Singabakho Nxumalo, woordvoerder van die departement van korrektiewe dienste, het egter aan Maroela Media gesê daar steek geen waarheid in die berigte nie. “Dit is ŉ leuen. ŉ Anonieme bron word aangehaal en dit is nie waar nie. Hy word steeds in die hospitaalafdeling aangehou,” het Nxumalo gesê. Regter Siraj Desai het Van Breda op 21 Mei in die Wes-Kaapse hooggeregshof skuldig bevind aan die moord op sy ouers, Martin en Theresa, en sy ouer broer, Rudi, asook poging tot moord op sy suster, Marli. Siraj het beslis Van Breda het sy gesin in Januarie 2015 in hul huis op die De Zalze-landgoed in Stellenbosch met ŉ byl aangeval. Martin, Theresa en Rudi het op die toneel gesterf, terwyl Marli kritieke beserings opgedoen het. Van Breda is ná die uitspraak in boeie na die aanhoudingselle geneem en daarna in die hospitaalafdeling van die Pollsmoor-gevangenis opgeneem. Vonnisverrigtinge begin op 5 Junie. Lees alle vorige berigte oor Henri van Breda op Maroela Media.